钦定古今图书集成/明伦汇编/官常典/第637卷 > 李缉
## 钦定古今图书集成/明伦汇编/官常典/第637卷 > 李缉

按《明外史循吏传》：“缉，馀干人。弘治十四年举于乡，以
常州训导擢濮州知州。缉仁恕明决，善伸滞恤枉，而
详练于世，故人不能欺。大都与民省事，务求安全。州
苦河患，岁调民修筑，力不堪，缉免其役，但征役钱以
待事，公私便之。稽核丁产，尽得所隐漏，定为上、中、下
三则，而役始均。修学校，亲为讲授。诸生有庐墓以毁”
死而妻殉之者，请于朝祠祀焉。大旱，民绝食，亟发廪
赈救，民忘其饥。秩满，移泉州府同知。